b'\n_START_ARTICLE_\nFidel LaBarba\n_START_SECTION_\nAmat\xc3\xb6\xc3\xb6riura\n_START_PARAGRAPH_\nLaBarba syntyi New Yorkin Bronxiin italialaisten maahanmuuttajien pojaksi. Pian syntym\xc3\xa4n j\xc3\xa4lkeen perhe muutti Los Angelesiin, miss\xc3\xa4 Fidel myi pienen\xc3\xa4 poikana sanomalehti\xc3\xa4. H\xc3\xa4n oppi tappelemaan kaduilla ja 14-vuotiana manageri George Blake havaitsi h\xc3\xa4nen lahjakkuutensa. Amat\xc3\xb6\xc3\xb6rin\xc3\xa4 LaBarba voitti Yhdysvaltain amat\xc3\xb6\xc3\xb6rimestaruuden k\xc3\xa4rp\xc3\xa4ssarjassa ja p\xc3\xa4\xc3\xa4si 1924 Pariisin olympialaisiin, miss\xc3\xa4 voitti kultamitalin.\n_START_SECTION_\nAmmattilaisura\n_START_PARAGRAPH_\nPian olympiavoittonsa j\xc3\xa4lkeen LaBarba ryhtyi ammattilaiseksi. Ammattilaisura ei alkanut erityisen loistokkaasti, kuudesta ensimm\xc3\xa4isest\xc3\xa4 ottelustaan LaBarba saavutti kaksi voittoa, kaksi tappiota ja yhden ratkaisemattoman, tosin otteluista kolme oli legendaarista Jimmy McLarninia vastaan. Sittemmin h\xc3\xa4n ryhtyi takomaan tasaisesti pistevoittoja vastustajistaan ja p\xc3\xa4\xc3\xa4si 22. elokuuta 1925 ottelemaan Frankie Genaroa vastaan otteluun, jossa panoksena oli Amerikan h\xc3\xb6yhensarjan mestaruus. LaBarba voitti kymmener\xc3\xa4isen kamppailun pisteill\xc3\xa4. H\xc3\xa4n puolusti titteleit\xc3\xa4 seuraavan vuoden hein\xc3\xa4kuussa Georgie Riversi\xc3\xa4 vastaan pistevoitolla._NEWLINE_21. tammikuuta 1927 LaBarba otteli Elky Clarkia vastaan h\xc3\xb6yhensarjan maailmanmestaruudesta ja voitti 12-er\xc3\xa4isen kamppailun pisteill\xc3\xa4. Seuraavat kaksi otteluaan Johnny Vaccaa vastaan h\xc3\xa4n sittemmin h\xc3\xa4visi. Oteltuaan v\xc3\xa4liss\xc3\xa4 muutaman muun ottelun, jotka h\xc3\xa4n voitti, kohtasi h\xc3\xa4n viel\xc3\xa4 23. elokuuta 1927 Vaccan ja voitti t\xc3\xa4ll\xc3\xa4 kertaa. Ottelun j\xc3\xa4lkeen h\xc3\xa4n ilmoitti lopettavansa nyrkkeilyn ja menev\xc3\xa4ns\xc3\xa4 Stanfordin yliopistoon. P\xc3\xa4\xc3\xa4t\xc3\xb6ksen seurauksena h\xc3\xb6yhensarjan maailmanmestaruuden tilanne j\xc3\xa4i kiistanalaiseksi kymmenen vuoden ajaksi._NEWLINE_LaBarba ei kuitenkaan collegessa pitk\xc3\xa4\xc3\xa4n viihtynyt, vaan palasi kehiin k\xc3\xa4\xc3\xa4pi\xc3\xb6sarjalaisena 17. hein\xc3\xa4kuuta 1928 ja voitti Huerta Evansin. Voittokulku jatkui viel\xc3\xa4 kahdeksan ottelua kunnes vastaan tuli kuubalainen Kid Chocolate, joka voitti h\xc3\xa4net tuomaripistein. Yleis\xc3\xb6 osoitti voimakkaasti mielt\xc3\xa4\xc3\xa4n p\xc3\xa4\xc3\xa4t\xc3\xb6st\xc3\xa4 vastaan. LaBarba jatkoi uraansa ja voitti suurimman osan otteluistaan lukuun ottamatta paria pistetappiota. Marraskuussa 1930 h\xc3\xa4n muun muassa voitti uudelleenkohtaamansa Kid Chocolaten. 22. toukokuuta 1931 h\xc3\xa4n kohtasi Battling Battalinon haastajana ottelussa k\xc3\xa4rp\xc3\xa4ssarjan mestaruudesta, mutta h\xc3\xa4visi. Uudelleen h\xc3\xa4n otteli mestaruudesta 9. joulukuuta 1932 Kid Chocolatea vastaan, mutta h\xc3\xa4visi j\xc3\xa4lleen. Tappion j\xc3\xa4lkeen h\xc3\xa4n otteli viel\xc3\xa4 kolme ottelua, joista h\xc3\xa4visi kaksi, ennen lopettamistaan._NEWLINE_Uransa j\xc3\xa4lkeen LaBarba palasi Stanfordiin ja opiskeli journalismia. H\xc3\xa4n ty\xc3\xb6skenteli urheilutoimittajana ennen joutumistaan armeijaan ja toiseen maailmansotaan. Sodan j\xc3\xa4lkeen h\xc3\xa4n ty\xc3\xb6skenteli PR-t\xc3\xb6iss\xc3\xa4, k\xc3\xa4sikirjoittajana ja neuvontantajana Hollywoodin nyrkkeilyelokuvissa. Uransa aikana LaBarba ei koskaan joutunut tyrm\xc3\xa4tyksi.'